༉པད་གླིང་ཆོས་ཀྱི་དགའ་ཚལ་གཞི་ཚོགས་འདི་གཏེར་སྟོན་ཆེན་པོ་རིག་འཛིན་པདྨ་གླིང་པའི་རིང་ལུགས་ཀྱི་བདག་པོ་གཙོ་བོ་སྐྱབས་རྗེ་སྒང་སྟེང་སྤྲུལ་སྐུ་སྐུ་ཕྲེང་༩པ་ཀུན་བཟང་རིག་འཛིན་པདྨ་རྣམ་རྒྱལ་དང་བློ་གཏད་བཀོད་ཚོགས་ཀྱིས་འབྲུག་གཞུང་ཆོས་སྡེའི་བཅའ་ཁྲིམས་༢༠༠༧ཅན་མའི་དགོངས་དོན་དང་འཁྲིལ་ཏེ་གཞི་བཙུགས་གནང་ཡོད།གཏེར་སྟོན་གྱི་རྒྱལ་པོ་ལྔའི་ཡ་གྱལ་རིག་འཛིན་པདྨ་གླིང་པའི་མཚན་གྱི་རྗེས་སུ་འབྲངས་ཏེ་མིང་བཏགས་ཡོད་པའི་གཞི་ཚོགས་འདིའི་དམིགས་ཡུལ་ཡང་སྤྱིར་སངས་རྒྱས་ཀྱི་བསྟན་པ་རིན་པོ་ཆེ་དང་སྒོས་སུ་རིག་འཛིན་པདྨ་གླིང་པའི་ཟབ་ཆོས་ཀྱི་རྒྱུན་འདི་ཇི་སྲིད་ནམ་གནས་ཀྱི་བར་དུ་འཛིན་སྐྱོང་སྤེལ་གསུམ་གནང་ནི་དང་རྒྱལ་ཁབ་ཀྱི་ལུགས་སྲོལ་དང་སྔར་ཁྱུན་བཟང་པོའི་ཁྱད་ཆོས་ཐུན་མོང་མ་ཡིན་པ་ཚུ་ཉམས་པ་སོར་ཆུད་དང་མི་ཉམས་གོང་འཕེལ་གཏང་ནི་ཨིན།དེ་གིས་མ་ཚད་པར་དམ་པའི་ཆོས་དང་སྔར་སྲོལ་གྱི་ཤེས་ཡོན་དར་ཁྱབ་བཏང་ཐོག་ལས་མི་སྡེའི་ནང་འཁོད་བྱམས་སྙིང་རྗེ་དང་ཕན་ཚུན་མཐུན་འབྲེལ་ཡར་དྲག་བཏང་སྟེ་འཛམ་གླིང་ནང་ཞི་བདེ་དང་དགའ་སྐྱིད་ཕུན་སུམ་འཚོགས་ཐབས་ལུ་བརྩོན་ཤུགས་བསྐྱེད་ནི་ཨིན།རྒྱུ་མཚན་འདི་ལུ་བརྟེན་ཏེ་མི་ངོ་དྲག་ཞན་ཆེ་ཆུང་མེདཔ་གེ་ར་གིས་ང་བཅས་ཀྱི་ལས་སྣ་ཚུ་ལུ་འབྲེལ་གཏོགས་དང་རྒྱབ་སྐྱོར་གནང་སྟེ་འགྲོ་བ་སེམས་ཅན་ཐམས་ཅད་ཀྱི་མཐའ་དོན་བསྒྲུབ་ཐབས་མཛད་གནང་ཟེར་གསོལ་འདེབས་ཞུ་ནི་ཨིན།